Predkladacia správa

 	Materiál Vyhodnotenie informačných aktivít vlády SR pre obyvateľov SR pred vstupom do EÚ a stratégia informovania verejnosti po vstupe SR do EÚ sa predkladá na základe uznesenia vlády SR číslo 774 z 21. augusta 2003 k návrhu informačných aktivít pre obyvateľov SR pred vstupom do EÚ bodu B.3. a na základe uznesenia vlády SR číslo 1164 z 10. decembra 2003 k správe o doterajšej realizácii informačných aktivít vlády SR pre obyvateľov SR pred vstupom do EÚ vrátane ďalšieho postupu a nástrojov realizácie bodu B.1. 
	Materiál sa skladá z dvoch častí, prvá z nich je podrobným vyhodnotením predvstupových aktivít, ktoré sa uskutočnili v období od septembra 2003 do 1. mája 2004. Druhú časť materiálu tvorí stratégia informovania verejnosti po vstupe SR do EÚ, ktorá bude pre nasledujúce obdobie východiskovou a nosnou stratégiou pre jednotlivé vykonávacie akčné plány. 
	Koordinátorom informačných aktivít vlády SR bol podpredseda vlády pre európsku integráciu, ľudské práva a menšiny Pál Csáky. 
 	
Vyhodnotenie informačných aktivít vlády SR pre obyvateľov SR pred vstupom do EÚ je podrobným odpočtom jednotlivých výstupov z hľadiska kvality a kvantity. V rámci aktivít bolo od septembra 2003 odvysielaných 1167 rozhlasových relácií a 702 televíznych relácií. Do denníkov boli vložené dve vkladané prílohy venované témam orgánov a inštitúcií EÚ a štrukturálnym fondom. Za spolupráce s odborníkmi s Úradu vlády SR a jednotlivých rezortov sa vydalo 20 titulov brožúr a letákov v tlačenej, resp. elektronickej podobe v celkovom náklade 171 tisíc kusov. Bol zriadený špecializovaný internetový portál s interaktívnou poradňou pre obyvateľov. Pre občanov sú dostupné bezplatné služby v Euro Info centre pri ÚV SR a takisto na bezplatných telefonických linkách z pevnej i mobilnej siete.   V prílohe  materiálu sa nachádza podrobný finančný odpočet každej aktivity, ktorá sa v období od septembra 2003 do mája 2004 uskutočnila vrátane osláv vstupu SR do EÚ. 

Druhou časťou materiálu je stratégia informovania verejnosti po vstupe Slovenskej republiky do Európskej únie, ktorej zámerom je pripraviť kvalitný základ pre trvalý informačný servis verejnosti. Doterajšia komunikačná stratégia sa začala Koncepciou komunikačnej stratégie vlády SR pre prípravu obyvateľstva na členstvo Slovenskej republiky v Európskej únii, schválenou uznesením vlády SR č. 319/1999, pokračovala Stratégiou predreferendovej kampane o vstupe SR do EÚ, schválenou uznesením vlády SR číslo 45 z 22. januára 2003.
 Ide o stratégiu na nasledujúce obdobie, podľa ktorej sa budú podľa potreby modifikovať vykonávacie akčné plány s akcentom na sprostredkovávanie takých informácií, ktoré budú požadované od obyvateľov, resp. na ktorých bude mať vláda krajiny záujem, aby im boli sprostredkované. Okrem krátkodobej stratégie komunikácie s verejnosťou je z hľadiska vytvorenia kvalitného a trvalého informačného servisu verejnosti dôležitá najmä dlhodobá komunikácia s verejnosťou, ktorá predpokladá vytvorenie centrálnych komunikačných nástrojov, ktoré by sa pomocou svojej visibility mali stať bežnou súčasťou života každého obyvateľa Slovenskej republiky.   
Materiál nemá dopad na zamestnanosť v štátnej správe a životné prostredie,  dotýka sa štátneho rozpočtu v zmysle zabezpečenia krátkodobej komunikácie s obyvateľmi do konca roku 2004.